Nous Guiz, sire de Villefrancon, bailliz en Bourgoigne pour ma dame la contesse d’Artois et de Bourgoigne, façons savoir à touz que, comme descors fust mehuz entre les prodomes et la communaltey d’Arbois, d’une part, et les prodomes de Pupelin d’autre part, sus le fait des missions des communaltey d’Arbois, desquielles missions li dist prodomes d’Arbois demandoient à ceux de Pepelin vne grant some d’argent que il deuoient [F° xvij, v°] paier si comme il disoient pour le plaist qui auoit esté entre lour, sur ce fuy jurié sus senz euuangiles de ces ci après nommez, tant pour leur comme pour les dictes communaltez d’Arbois et de Pepelin, que il auroient et tenroient fermement, ou nom que dessus, tout ce que nous dou dist descort voudriens dire, ordener ou deuiser per droit, per volontey, per assentement de parties ou per pais, tout de plain comme chose aingie, cognehue, et faite en jugement. Nous, sus le dist descort oy les dictes parties diligemmant, et heu conseil a bones genz et prodomes sus les raisons proposées des dictes parties, auons dit, prononcié et ordené, et de l’assantement et de la volontey de ces ci desouz contenuz en la mennière qui ainsuit; c’est assauoir que li prodome de Pepelin paieront ès prodomes d’Arbois cent soulz vne foiz pour les missions faites oudit plait, et auxi que pour toust le temps à auenir, li dist prodome de Pepelin ne seront tenu de paier des missions d’Arbois faites pour le commun d’Arbois, dès la some de dix liures en auaul, néant. Et se les dictes missions sourmontoient plus de dix liures, li dist prodomes de Pepelin seront tenu de paier par entier, selon ce qu’il sera ordené per le baillif en lour porcion de toute ladite some d’argent que sera getée pour les diz communs, et deuront estre apelez li prodome de Pepelin, duy ou troy, au faire heure et à doner en tache pour sauoir la some et la value de l’ouraige et le fait dou dit communal. Et est assauoir et à entandre que li dit prodome [F° xviij, r°] de Pupelin sont tenuy de paier si come dessus est dit de toute la fermeté d’Arbois, des murs, des terraux, des tours, des ponz et des chemins, et des missions que se feroient en maintenir et en deffendre le bois et les Chamois des communalx d’Arbois et de Pepelin, exceptey de l’église, des fours et des molins d’Arbois, en quoy cil de Pepelin ne seront mie tenu de riens paier. Et deuent joyir des bois auxi comme cilz d’Arbois, per abandonement, ou senz abandonement, ou autrement. Et ces choses, prononciacion ansin dicte, rapourtée, ordenée et deuisée louarent, agréarent et promistrent tenir à touz jours per leur sairemenz jurez sus senz euuangile corporelment, Girars Liclers, Odoz de Vaul, Huguenins Boucz, Regnauz Bailloz, à celuy tems prodomes et escheuins de la ville et communaltey d’Arbois, pour leur et pour toute la dicte communaltey d’Arbois. Et auxi messire Besençons de Assonges, chanoines et procureur des chanoines et dou chapistre de Dole, messire Jehanz de Boulet et Jourdains de Changins, chanoine de Dole, ou nom de leur et de toust le dit chapistre, comme signours de Pepelin, Huguenin Sargenal, Perrin Jocier, Crestym Jaillon, Esteuenin Meredieu, Perrin de Fonteinne, Junet li Roys, Humbert de Thorrier, Lambert Lauidost, Girart Malnurry et Legiers la Dohe, ou nom de leur et de leur hoirs et pour toute la communalté et habitanz de Pepelin, tenir et maintenir le dist, la pronunciacion et l’ordenance dessus dicte. Ou tesmoignage de laquel chose nous auons fait seeller ces présentes lectres dou seel ma dicte dame dou quel l’on huse en la court d’Arbois; [F° xviij, v°] ensemble lequel seaul nous auons mis le nostre pendant en ces lectres; qui furent faites et données présent mastre Humbert, dist Chapuset, Huguenin de la Grange, Jehanin dit de Pepelin, Richart de Monnet, Pierre le Grant, Guiot de la Pierré, Odet de la Platière et Jehanz Soignaul, le jour de la feste Saint-Michel, l’an mil trois cenz vint et sept.